སེམས་ལ་བལྟས་པས་སྟོང་ཡང་དེ་རེད་སྙམ་པ་དེ་གནས་པ་ཡུད་ཙམ་གྱི་སྐབས་སྟོང་ཉམས་ཤར་པ་རེད།ཡང་སྟོང་ཉམས་སྔར་བཞིན་ཤར་དུས་ཡི་མུག་རྒྱུ་དེ་གང་ཡིན་ཆ་མཆོད་ཀྱང་།།
གནས་པ་ལ་དགའ་རྒྱུ་དང་།མ་གནས་པ་ལ་སྡུག་རྒྱུ་ཅི་ཡོད།ལང་ནས་ཕྱག་རྒྱ་ཆེན་པོའི་གནས་ལུགས་སྟོང་པ་ཉིད་ལ་སྟོང་པ་མ་གཏོགས་མཐོང་རྒྱུ་ཅི་ཡོད།།སྣང་ཡང་སེམས་ལ་སྟོང་ཡང་རང
གི་སེམས།ཞེས་སོགས་ཕྱག་ཆེན་སྨོན་ལམ་དུ་མ་གསུངས་སམ།དེས་ན་གནས་རྒྱུ་གཞན་ཞིག་དང་།གནས་མཁན་གཞན་ཞིག།ཡང་གནས་མ་གནས་ཤེས་མཁན་གཅིག་བཅས་རྣམ་ཤེས་གསུམ་
མི་གཅིག་ལ་གར་སྲིད།ཐམས་ཅད་སེམས་གཅིག་པུའི་ཡོ་ལངས་རེད།དེ་སྡུག་ལ་འགྲོ་བ་དེ་གཞན་ཅི་མ་རེད།གནས་ན་དགའ་བའི་ཨེ་གནས་ཀྱི་རེ་བ་དང་།མ་གནས་ན་སྡུག་པའི་དོགས་པ

བྱས་པས།བྱ་ཤོར་ཏེ།གནས་སུ་མི་འདོད་པ་རང་།གནས་པ་ལ་ཡོན་ཏན་ཅི་ཡང་མེད།འགྱུ་བ་ལ་སྨོན་གང་ཡང་མེད།སེམས་ཀྱི་གནས་ལུགས་དེ་རྟོགས་དགོས་པ་རེད།།
གནས་པ་སྒྲུབ་རྒྱུ་དེ་གནས་ལུགས་མཐོང་ཐབས་རེད།གནས་པ་རང་བཞིན་དཀྱུས་མ།སྟོང་པའམ།བདེ་བའམ།མི་རྟོག་པའི་ཉམས་ཡོད་ཅིང་།ཉམས་དེ་ལ་འཛིན་མཁན་གཞན་ན་ཡོད་པ་
འདྲ་བ་དེ་ལ་ཞེན་ན་གོ་ཚད་རྒྱུ་མ་རེད།ཡང་སྙིང་མ་ཡེངས་ཞེས་པ།ཕྱི་རོལ་གྱི་གཟུགས་སྒྲ་དྲི་རོ་རེག་བྱ།ནང་གི་རྣམ་རྟོག་བཟང་ངན་ལ་དེར་འཛིན་མ་བྱེད་གསུངས་པ་རེད།མི་སྒོམ་ཞེས་པ་
སྒོམ་བྱེད་རྒྱུ་ཞིག་དང་།དེ་ལ་སྒོམ་རྒྱུ་བདེ་བ་དེ་གསལ་གསལ།སྟོང་སྟོང་ཡེར་ཡེར་ཞིག་ཡོད་ཆགས་བྱ་ནས་དེ་ཨེ་ཡོང་མ་བལྟ་གསུངས་པ་རེད།སོ་མ་ཞེས་པ།ཡུལ་རྗེས་སུ་མ་འབྲང་།རེ་
དོགས་བཟོ་བཅོས་མེད་པར་རང་སོ་ན་ཅོག་གེར་ཞོག་གསུངས་པ་རིད།ལྷུག་པ་ཟེར་བ།ཡག་ཉེས་ཀྱི་བཟོ་བཅོས་གང་ཡང་མ་བྱེད་པར།ཤེས་པ་ཉག་གཅིག་ཁོ་རང་གི་སྟེང་དུ་བསྒོམ་བློ།སྒོམ
འཛིན་སོགས་ཀྱིས་མ་བཅིངས་མ་བསྒྱུར་བར་ལྷོད་འཕོ་ལར་ཞོག་གསུངས་པ་རེད་པས་བཞག་ཐབས་དེ་རྣམས་ལ་བརྩོན།རེ་དོགས་དགག་བཙེར་མ་བྱེད།བླ་མ་བཀའ་བརྒྱུད་ལ་བཅོས་མིན་

གྱི་མོས་གུས་ཕུལ།མཁའ་འགྲོ་ཆོས་སྐྱོང་ལ་ཕྲིན་ལས་བཅོལ་བ་ལས་བྱ་རྒྱུ་གང་ཡང་མེད།སེམས་ཀྱི་མཚངས་འདི་གཅིག་པུ་མཐོང་ན་དེ་ལ་བྱ་རྒྱུ་གང་ཡང་མི་དགོས་པས།དེ་རྩིས་སྐྱོན
ཡོན་ཤེས་པས།རེ་ཞིག་བཞག་ཐབས་ཁོ་ན་ལ་འབད་དོ།།དེ་ནས་རིམ་པར་འགྲོས་པ་ཡོད་འགྲོ།།ཞེས་པའང་སྒྲུབ་བླ་མ་ཀརྨ་རྒྱལ་མཚན་ཆོས་འཕེལ་གྱི་དྲིས་ལན་དུ་སངས་རྒྱས་ཀརྨ་པའི་
མཚན་འཛིན་བཅོ་ལྔ་པས་བྲིས་པ་དགེ།།།